**A Nemzeti Épületenergetikai Stratégia társadalmi véleményezése során beérkezett észrevételek, valamint az egyeztető fórumon elhangzott kérdések összefoglalása**

**és az ezekre adott válaszok és indoklás**

A Nemzeti Épületenergetikai Stratégiát a Kormány a 1073/2015. (II. 25.) Korm. határozattal elfogadta. A kormányzati stratégiai irányításról szóló 38/2012. (III. 12.) Korm. rendelet 18. §-a szerint, stratégiai tervdokumentum elfogadását követően a beérkezett véleményeket és az azokról, valamint az elutasított vélemények esetében az elutasítás indokairól összefoglalót kell készíteni és legkésőbb hatvan napon belül a honlapon közzé kell tenni.

1. **A Nemzeti Épületenergetikai Stratégiában a jövőkép és a kijelölt célok meghatározása nem kap elég hangsúlyt, például az átfogó stratégiai célok kijelölésénél nincsenek külön-külön célszámok kitűzve, illetve több helyen konkrét kormányzati célkitűzés feltüntetése lenne javasolt.**

*Az Nemzeti Épületenergetikai Stratégiában kifejtésre kerültek az épületenergetikát érintő legfontosabb feladatok, stratégiai célok. A részletesebb célszámok, illetve a konkrétabb kormányzati célkitűzések meghatározása nem tartozik a NÉeS feladatai közé. Ezekre a cselekvési tervek és egyéb stratégiai dokumentumok hivatottak.*

1. **Műemléki vagy műemlék-jellegű épületek szakszerű megújítása eltér az általánosan elterjedt energetikai korszerűsítési módoktól, ezt a NÉeS hol vette figyelembe? A műemlék épületekre legyen külön épületenergetikai szabályozás.**

*A lakóépületek számításánál a 8. (társasház 4-9 lakással, -2000) és 10. (társasház 10 vagy több lakással, -1945) lakóépület típusoknál figyelembe vettük, hogy az utcai homlokzatoknál külső hőszigetelés általában nem alkalmazható. A 10. épülettípus például egy belvárosi zártsorú beépítés esetét mutatja be. Ennél az esetnél nem volt alkalmazható a homlokzati fronton a külső hőszigetelés, azonban az udvar oldali homlokzat, a padlásfödém és pincefödém hőszigetelésével, hőszigetelő üvegezésű nyílászárók beépítésével és gépészeti korszerűsítéssel elérhető volt a követelményszint.*

*A műemlék épületekre vonatkozó szabályozás megteremtése nem tartozik a NÉeS feladatai közé. Az épületek energetikai követelményeinek és tanúsításának szabályozása 2015. január 30-tól változott, a 14/2014. (XII. 31.) MvM rendelettel és a 387/2014. (XII. 31.) Korm. rendelettel, és ezt követően kiterjed a műemlékekre is.*

1. **Javasolt országos, akkreditált önkormányzati energetikusi hálózat létrehozása, ingyenes tanácsadás, valamint egy tanúsítói, tervezői, ill. kivitelezői minőségbiztosítási rendszer kialakítása.**

*A Nemzeti Épületenergetikai Stratégia* *6.1-es fejezetének (A célok eléréséhez szükséges intézkedések) 11. intézkedése foglalkozik a kérdéssel, mely a szükséges szinten kezeli azt. Ennél konkrétabb intézkedéscsomag megfogalmazása, valamint azok megvalósításának koncepciója nem tartozik a NÉeS feladatai közé.*

1. **A távhővel kapcsolatos fejlesztések markánsabban jelenjenek meg a stratégiában, szükséges például vizsgálni a távfűtés korszerűsítésének és elérhetőségének javítását.**

*A Nemzeti Épületenergetikai Stratégia tartalmazza a távhővel és a nem távhővel ellátott épületek fűtési rendszereinek felújítását egyaránt, valamint az energiaellátási módozatok bővítését és részleges kiváltását megújuló energia hasznosításával. Jelen Stratégia hatáskörébe nem tartozik bele a primer oldali fejlesztési irányok, a hálózat kiépítések és a távhő rácsatlakozások megvalósíthatóságának vizsgálata. A célja ennek a stratégiának, hogy lássuk milyen az épületállományunk helyzete, illetve az, hogy honnan hova szeretnénk eljutni, és az milyen költséggel jár.*

1. **A meglévő épületállomány felújításához kapcsolódó célértékek arányait szükséges megváltoztatni (pl. panel túlsúly csökkentése/egyes típusok további növelése). Az épülettípusonkénti célokat rugalmasan szükséges kezelni.**

*A célértékek eltolása érdekcsoportonként eltérő képet mutat. Az alapelv az, hogy minden típusra/csoportra szükséges megoldást adni, lehetőséget biztosítani a támogatásra, illetve finanszírozásra.*

1. **A különböző pénzügyi forrásokat (például strukturális alapok, uniós pénzügyi alapok, kvótabevételek, kereskedelmi bankok) kombináló innovatív lakossági támogatási mechanizmus kidolgozása hiányzik a NEeS-ből.**

*A Nemzeti Épületenergetikai Stratégia feladatai közé nem tartoznak a pénzügyi források, valamint az azokat kombináló támogatási mechanizmusok kidolgozása.*

1. **A lakóépület tipológia kategóriáinak meghatározásánál nem található meg minden építőanyag típus, illetve a típushatárok meghatározásánál eltérő építési periódusok kijelölése is indokolt lehetne. A tipológia felállításakor a megközelítés lehetett volna a lakhatás módozatához, az épület pontosabb funkciójához, esetleg komfortfokozatához igazodó rendszerezés is.**

*Az épülettípusok meghatározása a 2012/27/EU Energiahatékonysági irányelv 4. cikk előírása értelmében az országos kivetíthetőség figyelembe vételével történt. A típusépületek meghatározásakor szempont volt az országos reprezentativitás figyelembe vétele, mely a rendelkezésre álló KSH adatok alapján történt. Alapelv volt, hogy az adott sávba eső épület altípusok közül a leggyakoribb alapján készüljön a modell.*

1. **Részletesebb vizsgálatok elvégzése lenne szükséges olyan fejlesztési irányokat illetően, mint például a SMART infokommunikációs rendszer, a MikroCHP-k telepítésének lehetőségei, az Okos Hálózatok, vagy a Smart Cities rendszerek.**

*Az említett fejlesztési irányokat illetően részletesebb elemzések, vizsgálatok elvégzése és megvalósíthatósági tanulmányok elkészítése nem tartozik a NÉeS feladatai közé.*

1. **Légtechnika kérdésköre, a szellőzés, ezen belül főként a hővisszanyerős szellőzés kérdésköre háttérbe szorul a NÉeS-ben.**

*Az energetikai számítások során az állagvédelmileg szükséges légcserével számoltunk. A hővisszanyerős rendszereket a lakóépület modellek nem tartalmaznak, mert sem a költségoptimum, sem a közel nulla definíció nem írja elő. Jelenleg mindkét követelmény olyan, hogy hővisszanyerő nélkül teljesíthető. Ezért a hővisszanyerős szellőzést csak a követelmények jelentős túlteljesítésével vehettük volna figyelembe, ami túlzott bekerülési költségekhez vezetett volna. Középületek esetében a közel nulla energiafelhasználású épületek esetén a számítások tartalmazzák minden esetben mesterséges szellőztetést. A szellőzés és a belső komfort szükségességét bele fogalmaztuk a 4.1.1. fejezetbe.*

1. **Primer oldali energiatermelés, energiaellátás kérdésköre, valamint az ezekkel kapcsolatos korszerűsítések, fejlesztések a NÉeS-ben nem jelennek meg.**

*A primer oldali energiatermelés, energiaellátás fejlesztési kérdései, decentralizált/közösségi megújuló energiatermelés elismerése és ösztönzései nem tartoznak a Nemzeti Épületenergetikai Stratégia hatáskörébe, mivel az a szekunder oldallal foglalkozik. Egyetértünk a kérdéskör kiemelt fontosságával, azonban erre egy direkt módon a primer oldallal foglalkozó dokumentum lenne megfelelő.*

1. **A 7/2006. (V. 24.) TNM rendelet módosítása, illetve finomítása lenne szükséges, tekintettel például az épület automatikát és az épületenergia-menedzsmentet érintő kérdésekre, valamint a közel nulla definíció pontosítására is.**

*Az épületenergetikai előírások felülvizsgálata feladatként szerepel a NÉeS-ben a célok eléréséhez szükséges intézkedések között, azonban a 7/2006. (V. 24.) TNM rendelet módosítások részleteinek meghatározása nem tartozik a NÉeS feladatai közé. A NÉeS-ben a beruházási csomagoknál alkalmazott közel nulla definíció megfelel a 20/2014. (III. 7.) BM rendeletben meghatározottal.*

1. **Az újépítések tipológiája, népszerűsítése, támogatási konstrukciók kidolgozása, stb. (pl. konkrét esetek feldolgozása, elemezve, hogy a felújítás vagy a helyettesítő új építés a gazdaságosabb megoldás)**

*A Nemzeti Épületenergetikai Stratégia kifejezetten a felújításokra vonatkozik, ezért a meglévő országos épületállomány bemutatásával és tipologizálásával foglalkozik, az újépítések kategóriába sorolása, illetve népszerűsítése nem tartozik a feladatai közé. Ezt a kérdéskört egy külön lakáspolitikai dokumentumban lehet csak körültekintően kezelni.*

1. **Megújuló technológiák használatával kapcsolatban különböző kritikák kerültek megfogalmazásra, melyekben többek között bírálat éri a megújuló energiaforrást használó technológiák hangsúlyosságait pozitív/negatív irányban.**

*A NÉeS-ben a leggyakrabban előforduló megújuló technológiák nevesítésre, illetve beépítésre kerültek. Nem vállalkozhat a NÉeS annak kijelölésére, hogy kizárólag melyik technológiák alkalmazása ajánlott az elkövetkező időszakban, tehát nem lehet a dokumentum különböző érdekcsoportok kizárólagos képviselője. Minden beruházásnál meg kell vizsgálni az optimális megoldást a rendelkezésre álló technológiák alkalmazására vonatkozóan.*

1. **A meghatározott költségek csak a szűken vett energetikai felújításokra vonatkoznak-e vagy tartalmazza a kiegészítő, szükséges teendőket is (pl. kémény felújítása, gázvezeték bekötése, felújítása)?**

*Igen tartalmazzák a szükség szerinti átalakítások költségét is. Nem tartalmazzák azonban az esetleg szükséges közműfejlesztési díjakat, illetékeket, méretlen vezeték korszerűsítését, átalakítását. Az árak csak az épületen belüli munkákra vonatkoznak.*

###

1. **A NÉeS a beruházási költségek kalkulációjánál az építési termékek listaáraival számolt-e, mivel a kereskedelmi árak akár 30-50%-al alacsonyabbak is lehetnek.**

*A költségek meghatározásánál csak nyilvános adatokat és adatbázisokat lehet felelősséggel használni. A Nemzeti Épületenergetikai Stratégia készítésénél is ez történt. Fontos megjegyezni, hogy a Közbeszerzési Hatóság a TERC normagyűjteményét tekinti irányadónak, ezért az ettől való 30-50%-os eltérés nem is indokolható. A költségszámítás során, több helyen 10% költségcsökkentést vettünk figyelembe projektkedvezmény gyanánt.*

1. **Az EED 7. cikk szerinti 1,5%-os energiahatékonysági kötelezettségi rendszer milyen módon tervezik bevezetni.**

*A 2012/27EU direktíva 7. cikkében előírt energiahatékonysági kötelezettségi rendszer hazai implementálása nem tartozik a Nemzeti Épületenergetikai Stratégiának hatáskörébe.*

1. **A lakóépületek és középületek esetében a NÉeS-ben meghatározott energiamegtakarítási potenciálok alábecsültek. Megfelelő technológia alkalmazása mellett akár 80-90 %-os energiamegtakarítás elérése is lehetséges.**

*A Nemzeti Épületenergetikai Stratégia a jelenleg hatályos követelményekre való felújítást célozza meg. Azaz a költség-optimalizál szintet, illetve új középületek esetében a 2019-től, más új épület esetében 2021-től a közel nulla energiafelhasználás követelményszintjét vette elérendőnek.*

1. **A típusépületek energiafogyasztásának kalkulációja esetén a „felülről lefelé és az alulról felfelé” megközelítések között jelentős eltéréseknek lehetnek, például az alulhasznosítás miatt. Hogyan tudták ezt kezelni a stratégiában?**

*A NÉeS típusépületek energiafelhasználási adatainak meghatározását mindkét módszer szerint elvégeztük. Az eltérés vizsgálata során készült egy szociológiai tanulmány is, mely alapján öt tényezőt találtunk. Az eltérések okai a következők lehetnek: 1. alulfűtöttség (nem fűtik az épületeket 20 fokra), 2. nem minden helységet fűtenek, 3. szilárd tüzeléseknél a "talált fa" torzító hatása, 4. egyedi beépítettség (pl. sorházak), 5. a megtörtént felújítások. A típusépületekre jellemző energiafogyasztási adatokat ezek függvényében határoztuk meg.*

1. **A NÉeS a végrehajtás szervezésének feladatai között említi a jelenlegi energiastatisztikai adatgyűjtési rendszer felülvizsgálatát. Erre miért van szükség?**

*A rendelkezésre álló országos energiastatisztikai adatok nem teszik lehetővé az épületek energiafelhasználásának szükséges mélységű elemzését, és az energiamegtakarítási potenciál meghatározását, ezért szükség van az energiastatisztikai rendszer vonatkozó részeinek felülvizsgálatára. Továbbá nincsenek megbízható energiastatisztikai adatok arra vonatkozóan, hogy a tercier szektorban, az iparban, az egyéb termelő ágazatoknál az összes energiafelhasználásból mennyi az épületek felhasználása, ezen belül a felhasználás célonkénti bontása sincs meg (fűtés, HMV, légkondicionálás, stb.). Nem ismert például a bevásárlóközpontok, irodaépületek légkondicionálásának energiaszükséglete. A háztartások esetében nincs megbízható információ az energiafelhasználás tényleges mértékére, (pl. a kereskedelmi forgalmon kívüli fa felhasználásról), és célonkénti megoszlására sem (helyiségfűtés, HMV, légkondicionálás, háztartási gépek stb.). Nincs statisztikai adat arra vonatkozóan sem, hogy a háztartási energiafelhasználáson belül mennyi a családi házak és a nem panel társasházak aránya. Nincs megbízható adat az egyes épülettípusok energiamegtakarítási potenciáljára vonatkozóan sem.*